<classify> TANZANIA na Kenya zimefanya vizuri kwa kuwa miongoni mwa nchi barani Afrika zenye nguvu kazi kubwa kutokana na kuwa na watu wenye afya njema na elimu bora.Aidha, Tanzania imezipita nchi zingine za Jumuiya ya Afrika Mashariki EAC zikiwemo Sudan Kusini, Rwanda, Burundi na Uganda kwa kuwa na kundi kubwa la wananchi wanaochangia nguvu kazi ya taifa.Katika ripoti ya Benki ya Dunia iliyozinduliwa wiki mbili zilizopita nchini Indonesia inayohusu nguvu kazi ilivyo duniani, inaonesha kuwa Tanzania ilipata pointi 0.40 ikishika nafasi ya 157 kwa kuwa na nguvu kazi kubwa inayotumika kwenye uzalishaji duniani ambapo vigezo vya elimu na afya viliangaliwa.Tanzania inashika nafasi ya pili baada ya Kenya ambayo ilipata pointi 0.52 na hivyo kuwa nchi nambari moja Afrika Mashariki kwa kuwa na nguvu kazi kubwa ambapo vigezo vilivyoibeba kwenye viwango hivyo ni kuwa na idadi ndogo ya vifo vya watoto chini ya miaka mitano, miaka ya kuishi kwa watu wazima, lakini pia kupungua kwa tatizo la utapiamlo kwa watoto.Nchi za Burundi na Uganda kila moja ilipata pointi 0.38 wakati Rwanda walipata 0.37 huku nguvu kazi nchini Sudan Kusini ikitajwa kuwa ndogo zaidi kwenye nchi ya Sudan Kusini ambapo ilipata 0.30.Kilichoingarisha Tanzania Kwa mujibu wa viwango hivyo, watoto 95 kati ya 100 wanaozaliwa wanaishi na kupita miaka mitano. Pia mtoto wa kitanzania anayeanza shule akiwa na miaka minne anaweza kumaliza elimu yake ya sekondari kabla ya kutimiza miaka 18.Viwango hivyo kuishi duniani imeongezeka ambapo asilimia 79 ya watoto wenye umri miaka 15 anaweza kuishi mpaka kufikia miaka 60. Takwimu hizi zinatokana na afya ya watoto na matokeo ya hao kuwa na afya njema, na kwa hilo huenda ikashuhudiwa kuwa mazingira yakasaidia kuwafanya vijana wawe kwenye nafasi nzuri ya kuwa nguvu kazi kwa kipindi kirefu, ilisema ripoti hiyo.Pia kwa mujibu wa takwimu hizo, utapiamlo nchini umepungua ambapo ripoti inaonesha kuwa watoto 66 kati ya 100 hawajakumbwa na utapiamlo, huku 34 kati ya 100 wakikumbwa na changamoto hiyo.Viwango duniani Katika viwango vya dunia, nchi za Singapore, Korea Kusini na Japan ndizo nchi zinazotajwa kuwa na nguvu kazi kubwa zaidi duniani. Nchi za Chad, Sudan Kusini, Niger na Mali zilizopo barani Afrika ndizo nchi zinazotajwa kuwa na nguvu kazi ndogo zaidi duniani.Viashiria Kutokana na viwango hivyo vilivyochambuliwa kulingana na jinsi watu wanavyotumika kwenye uzalishaji kwa kuangalia uwezo, elimu, na afya zao.Benki ya Dunia inasema kuwa viashiria vinne vya uzalishaji vinaangalia; hali ya vifo vya watoto chini ya miaka mitano, muda wa kusoma kwa watoto, uwezo wa kuishi muda mrefu kwa watu wazima pamoja na hali ya utapiamlo.Rais wa Benki ya Dunia, Jim Yong Kim alisema, Nguvu kazi ni muhimu kwenye uzalishaji, ambayo inahusiana na ukuaji wa uchumi. Alisema kuwa takwimu za nguvu kazi ya nchi ni muhimu kwenye uchumi wa taifa ikiwa nchi husika itawekeza kwenye elimu na afya.Kwa upande wake Mwakilishi wa Benki ya Dunia nchini Tanzania, Bella Bird akizungumza hivi karibuni jijini Dar es Salaam, alisema kuwa viwango hivyo vya nguvu kazi duniani vinalenga kuonesha ni nini kiwekezwe zaidi kwa ajili ya hapo baadaye. Bird alisema kuwa nchi ya Tanzania inahitaji wananchi wafanye kazi kwa bidii na waweze kuchangia kwenye pato la taifa.  <topic>: kitaifa 